google/wiki40b huggingface dataset:
Stade Colombes

Historikk

Området har blitt brukt til sport helt siden 1883 da det ble arrangert hesteløp der.  I 1907 ble det kjøpt av den parisiske avisen Le Matin og det ble bygget om til et stadion for fotball, rugby og friidrett.  Det fikk navnet Stade du Matin etter avisen og kunne ta 20 000 tilskuere.  Rugby-klubben Racing Club de France (senere Racing 92) begynte å spille sine kamper der i 1920.
Da Paris ble tildelt de olympiske leker for 1924, måtte byen bygge et stort stadion for lekene.  Valget falt på Stade du Matin som ble oppgradert og utvidet til å huse 40 000 tilskuere, selv om det opprinnelig var planlagt en kapasitet på 100 000.  Navnet på stadionet ble da endret til Stade de Colombes.
I 1928 fikk stadionet nytt navn og ble oppkalt etter Yves du Manoir, en spiller på Racing og ungdomslandslaget til Frankrike, som nylig hadde omkommet i en flyulykke. Stadionet ble oppgradert og utvidet til VM i fotball 1938 og fikk en tilskuerkapasitet på 60 000.  Frankrike spilte begge sine kamper her og finalen mellom Italia og Ungarn ble også spilt på Yves du Manoir. 
Tilskuerrekorden ble satt under kvartfinalen i Serievinnercupen 5. mars 1969 mellom Ajax og Benfica da 63 638 var på kampen.  Det stod 4-4 etter de to første kampene og en tredje kamp ble arrangert på nøytral bane.
Stade Colombes ble benyttet til en rekke franske cup-finaler, og var Frankrikes hovedstadion for landskamper i både fotball og rugby til et stykke ut på 1970-tallet. Det var dessuten  Frankrikes største stadion helt fram til 1972, da Parc des Princes ble gjenåpnet etter utvidelse og både landslagene i fotball og rugby flyttet dit. Frankrikes landslag i fotball spilte sin siste kamp her i 1975.
Stadionet ble renovert i 1982, men det fikk ikke samme status som før og det forfalt utover 1980-tallet.  I 1993 ble tre av tribuneseksjonene helt eller delvis revet.  Det lokale departement-rådet overtok stadion i 2002 og hadde flere planer for oppgradering, men ingenting skjedde før Racing 92 fikk større sportslig suksess og rykket opp til den øverste divisjonen Top 14.  Eieren av klubben, Jacky Lorenzetti, brukte egne penger for å finansiere to nye tribuneseksjoner og i august 2009 var stadionet ferdig med en kapasitet på 14 000.
Den franske fotballklubben RC Paris hadde Stade Colombes som hjemmebane til ca. 1985, før de returnerte på 2000-tallet.
Selv om stadionet ble oppgradert, har Racing 92 startet å bygge et nytt stadion, Arena 92, som de skal flytte til når det blir ferdig i desember 2016.
New Hampshire

Historie

New Hampshire-kolonien ble grunnlagt av kaptein John Mason og først bosatt i 1623, bare tre år etter at pilegrimene landet i Massachusetts, og den var en av de tretten koloniene som gjorde opprør mot britisk styre i den amerikanske revolusjon. New Hampshire var den første staten som erklærte sin uavhengighet. Det historiske angrepet på Fort William and Mary (nå Fort Constitution) hjalp til med å forsyne kanoner og ammunisjon som trengtes i slaget om Bunker Hill som fant sted nord for Boston noen få måneder senere. 
I 1830-årene så New Hampshire to betydelige hendelser, grunnleggelsen av Republic of Indian Stream på sin nordlige grense med Canada over den uløste grensetvisten fra tiden etter den revolusjonære krigen og grunnleggelsen av det moderne Republikanske parti av Amos Tuck og vennene. New Hampshire vokste som kjerneområde for abolisjonistiske følelser frem til den amerikanske borgerkrigen og deltok i «The Underground Railroad» med å skaffe sikre ruter inn i Canada, primært via Connecticut-elven.
I det 20. århundre er New Hampshire politisk kjent for å avholde de første primærvalgene i prosessen som nominerer de store partienes presidentkandidater. En kommune i delstaten avholder dessuten presidentvalget like etter midnatt på valgdagen, og er således den første valgkretsen som telles opp.
Widgetverktøy

Et widgetverktøy, også kalt widgetbibliotek, GUI-verktøy og UX-bibliotek, er et bibliotek eller en samling biblioteker som inneholder et sett med grafiske styreelementer, også kalt widgets, som brukes til å konstruere programmers grafiske brukergrensesnitt.
De fleste verktøy inneholder også deres egen renderingsmaskin, som kan være spesifikke for et gitt operativsystem eller vindussystem og som har et grensesnitt mot APIer som OpenGL, OpenVG eller EGL.
Kjente verktøy er Qt og GTK+.
Laika (sang)

Melodi Grand Prix

Sangen var en av rundt tusen som ble sendt inn til NRKs Melodi Grand Prix, og den var en av de ti som ble plukket ut til å delta i finalen i Oslo Spektrum lørdag 27. februar 2016. Sangen ble framført av The Hungry Hearts som hadde fått med seg Lisa Dillan som med-vokalist.
«Laika» var det første bidraget ut på scenen, og performancebandet sto for en minneverdig framføring som inkluderte en personbil, discokuler, parykker, sølvdress, solbriller og spesialsydde kjoler. Tross den flamboyante framføringen var ikke sangen blant de fire bidragene som avanserte til gullfinalen. 
Utdypende artikkel: Melodi Grand Prix 2016

Teksten

Sangen har engelsk tekst samt et par verselinjer på tysk. Tittelen «Laika» viser til den sovjetiske romhunden med samme navn, som i 1957 ble det første levende pattedyr i bane rundt Jorden. Hunden ble også det første dødsofferet i bane. I sangen heter det at hunden er for alltid tapt og omgitt av endeløs verdensrom. Videre elsker hunden disco og drømmer om tida da hun gikk gatelangs i Moskva med jentekjæresten sin. Men nå sitter hun i en satellitt og lengter tilbake til discoen. 
The Hungry Hearts og Lisa Dillan er alle lesbiske, og dermed kan verselinja «The streets of Moscow, with my girlfriend» sees på som et spark mot den omstridte russiske homolovgivningen. Selv har gruppa avvist dette og understreket at det ikke ligger noe politisk budskap i teksten.

Populær hos fansen

Selv om sangen ikke nådde gullfinalen i Melodi Grand Prix, eller kom inn på VG-lista, fikk sangen likevel et liv etter den norske konkurransen. Framføringen, sangen og teksten ble lagt merke til blant Eurovision Song Contest-fans over hele Europa. Sangen fikk en viss popularitet, og The Hungry Hearts ble invitert til å framføre sangen på ulike tilstelninger og konserter i forbindelse med Eurovision Song Contest i Stockholm samme år. Gruppa deltok også på en rekke pride-arrangementer rundt om i Europa og Israel samme sommer, og de ga ut en egen Orlando-remiks etter angrepet mot homseklubben Pulse i Orlando.
Leieboerforeningen

Leieboerforeningen (LbF) ble stiftet i 1933 og er en ikke-kommersiell medlems- og interesseorganisasjon for leieboere i Norge. Foreningen har ca. 4 000 medlemmer og kontor i Oslo. Foreningens viktigste medlemstilbud er juridisk rådgivning og bistand til leieboere, og foreningen har ansatt både advokater og viderekomne jusstudenter. Foreningen har også jobbet med ulike boligsosiale prosjekter, hovedsakelig finansiert med kompetansemidler fra Husbanken. Som interesseorganisasjon jobber foreningen for en mer velfungerende leiesektor og har bred kontaktflate til myndigheter, andre organisasjoner og aktører i boligsektoren.
Leieboerforeningen var sekretariat for Norges Leieboerforbund (NLF) inntil denne paraplyorganisasjonen ble nedlagt 31. desember 2006. 
Leieboerforeningen sitter i styret i International Union of Tenants (IUT).
Lars Aasen har vært daglig leder i foreningen siden 1991.
Foreningen har kontorer i C. J. Hambros plass 5 i Oslo, sentralt ved Tinghuset. 
www.leieboerforeningen.no
Orkestrion

Orkestrion er et samlebegrep for mekaniske musikkinstrumenter som imiterer et orkester. Slike maskiner ble mye brukt til å spille marsjer og dansemusikk, men det fantes instrumenter som imiterte hele orkestre og kunne spille eksempelvis Beethoven-symfonier og operaovertyrer.
Forløperen, og samtidig det første kjente mekaniske orkester, er Johann Nepomuk Mälzels panharmonicon fra 1805. De første orkestrions ble drevet av lodd eller fjærer, i blant også av dampmaskiner, gass- eller vannmotorer. Senere ble de stort sett utstyrt med elektromotorer. Lyden produseres ved at pipeverk og eventuelt et slaginstrument blir aktivert av stiftevalser eller perforerte papirkort.
Det tungvinte og kostbare orkestrionet hadde ingen sjanser i konkurransen med elektrisk drevne nyvinninger som kullkornmikrofon, radiokringkasting, grammofon, forsterker og høyttaler. Rundt 1926 brøt salget fullstendig sammen og innen kort tid var all produksjon av slike instrumenter opphørt.
Lucifer

Lucifer er et latinsk navn som betyr «lysbærer». Navnet har blitt brukt om «Morgenstjerna», det vil si planeten Venus; i romersk mytologi ble guddommen Lucifer ofte framstilt som en ung gutt eller morgenstjerna som kan sees før daggry. Navnet brukes også i den latinske bibeloversettelsen av Jesajabokens kapittel 14, vers 12 som navn på Satan – en fallen engel. Lucifer er ett av flere navn på «Den onde» i kristen tradisjon.

Jesajas bok 14

Lucifer er tradisjonelt en fallen engel, opprinnelig nærmest Gud, men deretter identifisert med Djevelen. 
I den sistnevnte betyr phosphoros bokstavelig «lysbæreren», en frase fra Jesajas bok 14:12. Her mener mange at det er benyttet for å referere til den babylonske kongen ved en av hans populære og ærbødige titler. Imidlertid har mange tolket det dithen at teksten også kan referere til Djevelen. I Peters brev og Johannes' åpenbaring brukes også ordet Lucifer om Kristus, Vera lucifer, den sanne morgenstjerne. 
I henhold til perspektivet til den kristne tradisjonen på 400-tallet ble Lucifer sett på som Guds nestkommanderende. Lucifer var plassert høyest i himmelens hierarkiske system, men ble motivert av stolthet og grådighet til å gjøre opprør mot Gud, og ble kastet ut av himmelen, fulgt av en tredjedel av englene. Denne tradisjonen ble tatt i bruk i middelalderens religiøse diktning, og videreført av Dante og Milton. Som en følge av dette har populærkulturen, identifisert navnet med Satan, jamfør Sandman. 
Enkelte mener at disse trosforestillingene står i motsetning til den lære som Jesus Kristus sto for ved å forfremme Satan og Lucifer til posisjoner og makt som ikke er støttet av Bibelen. Moderne konsepter av Satan og Lucifer kommer fra skjønnlitterære verk som Dantes Den guddommelige komedie og John Miltons Det tapte paradis snarere enn fra Bibelen selv.

Antroposofien

Rudolf Steiner bruker navnet Lucifer på en av de to åndskreftene som forsøker å lede mennesket bort fra den rette vei; for Steiner er Lucifer den kraft som fører mennesket bort fra det materielle; mens motstykket er Ahriman som fører ned i materien.
Banansnegler

Utseende

Banansnegler er vanligvis gule og ikke helt ulike bananer, noe som grunnen til navnet.  Men noen av artene kan være brune, grønne eller nesten hvite. Ariolimax columbianus har mørke flekker, disse kan nesten helt dekke den gule fargen. Den er den nest største landlevende sneglen i verden og kan bli opptil 25 centimeter.  Den største er  Limax cinereoniger som finnes i Europa, den kan bli hele 30 cm. 
Banansnegler har to par tentakler. På det øverste paret finnes øyne ute på spissen. Det underste paret brukes til å registrere lukter eller kjemikalier.  De har en kappehule som er en del av åndedrettet til sneglen, og den tjenestegjør som en lunge.  Man kan lett se åpningen til kappehulen som et hull, normalt på høyre siden av kappen. Skogsnegler har åndehullet foran midten av kappa.

Levevis

Banansnegler  lever for det meste av døde plantedeler og døde dyr (åtsler), som den spiser.  Den har ikke tenner, men en raspetunge, som den kan raspe i seg maten med.  
Banansnegler  finnes på fuktige steder med skygge. Den er aktive om natten når luftfuktigheten er høyere. Om dagen hviler den ofte undere steiner eller i tett vegetasjon. Om været blir for tørt og varmt,  lukker den åpningen til kapphulen, mest mulig for å spare på fuktigheten. 
Banansnegler  er hermafroditter (tvekjønnet). For å kunne legge egg kreves allikevel to snegler, som under parringen, befrukter hverandre.  De legger flere hundre egg i små grupper, på skyggefulle fuktige steder.  Etter noen uker klekker eggene. De nyklekkete sneglene ser ut som miniatyrer av de voksne individene.   Utviklingstiden til et voksent individ kan variere etter arten.
Be A Man You Ant

Sporliste

1. «Be A Man You Ant» (6:24)
2. «Reidars Theme» (6:28)
3. «Aegis» (8:56)
4. «Libra» (6:57)
5. «Stille Sortie» (4:27)
6. «I Am Square» (7:44)
7. «Second Steepest» (2:37)
8. «Links» (7:47)
9. «Aegis» (Extended Version) (10:04)
FA-cupen 1957/58

FA-cupen 1957/58 var den 77. sesongen av den engelske FA-cupen. Bolton Wanderers slo Manchester United 2–0 i finalen. Det var et veldig svekka United-lag etter München-ulykken tre måneder tidligere, hvor åtte av Manchester Uniteds spillere mista livet.
Kripos

Historikk

Navnet «Kripos» var opprinnelig et akronym hentet fra ordet KRIminalPOlitiSentralen, som ble opprettet i 1959 da kriminallaboratoriet, identifiseringssentralen, kriminalregisteret og Polititidende ble skilt ut fra Oslo politikammer. I 1960 overtok Kripos også ansvaret for det norske Interpolkontoret. På denne tiden var Kripos lokalisert til Victoria terrasse.
E-avdelingen (etterforskningsavdelingen), også kalt «Mordkommisjonen» ble opprettet i 1967. 
Ved opprettelsen hadde sentralen 34 stillinger. I 2011 hadde Kripos 470 ansatte. Omkring halvparten av de ansatte er politiutdannet og de øvrige er kjemikere (analytisk kjemi, uorganisk kjemi, organisk kjemi), laboranter, fotografer, oversettere, IT-spesialister eller skriftgranskere. 
1. januar 2005 ble Kriminalpolitisentralen erstattet av et nytt organ, Den nasjonale enhet for bekjempelse av organisert og annen alvorlig kriminalitet, som ble tilført politiets datakrimsenter (tidligere underlagt Økokrim) og det særskilte etterforskingsprosjektet «Catch» (tidligere underlagt Politidirektoratet). I tillegg til dette fikk enheten egen påtalekompetanse. Det medfører at enheten selv kan åpne etterforskning i saker. Tidligere var Kripos et rent bistandsorgan for norsk politi.
Ved nedleggelsen av Kriminalpolitisentralen 1. januar 2005, ble forkortelsen for Kriminalpolitisentralen – Kripos – besluttet videreført. Men navnet ble tilført Nye, slik at enheten i dagligtale ble kalt «Nye Kripos». 20. januar 2006 ble forkortelsen Nye Kripos endret tilbake til Kripos – slik at det formelle navnet ble «Den nasjonale enhet for bekjempelse av organisert og annen alvorlig kriminalitet (Kripos)»
I 2015 ble det opprettet en seksjon i Kripos for tidligere uoppklarte drapssaker, en «cold case»-seksjon.
Friana Kwevira

Idrettskarriere

Kwevira deltok i Samveldelekene 2018, hennes første mesterskap i IPC-sammenheng, og fikk der bronse i spydkast. Dette var Vanuatus første medalje i Samveldelekene noen sinne. Hun satte der personlig rekord med 26,49 meter.
Edgar B. Schieldrop

Familie

Han var sønn av ingeniør Bonsak Kristian Gotaas Schieldrop (1859–1919) og Anna Borum (1866–1945) og vokste opp  i Kristiansand og Bergen.  Faren var av Schjelderup (slekt). I 1918 giftet Edgar seg med Karen Johanssen (1893–1976), som blant annet var av slekten Midelfart. Deres sønn Bonsak Schieldrop (1927–2001) ble ingeniør og anerkjent jazzmusiker.

Samfunnsengasjement

Han var utadvendt og engasjert i teknologiske og andre samfunnsmessige problemer. Han skrev gode og utbredte populærvitenskapelige bøker, og var kjent som en virtuos foreleser og foredragsholder.  Han satt som formann i Den Polytekniske Forening (1936–41) og var styreformann i NRK i 1940.
Schieldrop ble en viktig person innen den norske radikalismen. I 1958 trykket avisen Orientering foredraget «På skilleveien i dette angstens og håpets århundre» som han holdt i Den Norske Ingeniørforening. Foredraget dannet grunnlaget for en «viktig artikkelserie der fremtredende norske vitenskapsmenn skulle skissere en håpets vei for et samfunn som knelte under vekten av pessimisme og atomopprustning». 
Som ingeniør var Schieldrop opptatt av det muliges kunst. Han skrev: «I dag må signalet lyde som i Napoleons dager: Dristighet, dristighet og atter dristighet. Realisten i dag må være en fantast! For en virkelig realist i vårt århundre er bare den som i sine vyer kan svinge seg opp på høyde med tidens mulighet». Schieldrop ville utarbeide en «realitetens eventyrbok» som han ville henge opp for verden, peke på og si: «Se, dette kan vi i dag gjøre med vår jord.»
Flora-familien

Asteroidefamilien Flora er en stor gruppering av S-type-asteroider i det indre hovedbeltet, hvis opprinnelse og egenskaper er relativt lite forstått per 2012. Ca. 4–5 % av alle hovedbelteasteroidene tilhører denne familien.
På grunn av de dårlige definerte grensene og beliggenheten til Flora selv, nær grensen, har denne gruppen tidivs også blitt kalt Ariadne-familien når Flora ikke holdt seg i gruppen under en analyse.
Asteroider fra Flora-familien kan være kilden til K-T-nedslaget, en sannsynlig medvirkende faktor til utryddelsen av dinosaurene og mange andre dyrearter for ca. 65 millioner år siden.
Halvor Fanden

Halvor Tordsen på Skjeggerud også kjent som Halvor Fanden (født om lag 1599 i Lier, døde 1657 på Ramstad i Ski). Han var familieoverhode i en norsk kunstnerfamilie med treskjærere og musikere. Han var gift med Jøran Halvorsdatter fra Åmot i Lier.
Kunsthistorikere omtaler ham som Halvor Fanden, mens familiens medlemmer brukte formen Fane eller Fahne. Etterkommere sluttet å bruke navnet på midten av 1700-tallet. Lite tyder på at han kalte seg Fanden, men han brukte etternavnet Ramstad sent i livet. Halvor Ramstad skrev i blomstrende språkdrakt et partsinnlegg til retten i 1646 vedrørende en tvist svogeren Åsmund hadde med Halvor Sjursen Landfall om gården Lille Landfall. Åsmunds kone hadde odelsrett i gården og motsatte seg å selge.
Halvor Fanden var blant landets fremste bildende kunstnere på den tiden, selv om det er vanskelig å henføre bestemte arbeider til ham fordi sønnene fortsatte familietradisjonen.  De fleste av familiens arbeider er i privat eie.
Den ene sønnen Samuel Halvorsen Fane har skåret et par pokaler som står på Rosenborg slott i København, og i tillegg har Nasjonalmuseet i Danmark minst to drikkekanner fra den eldre. Andre sønner var Anders Halvorsen Holstad, Ole (Oluf) Halvorsen Næss og Guttorm Halvorsen Fanum. Etterkommere av disse var også treskjærere og musikere blant andre Halvor Andersen Fanden (født omkring 1657) på Vevelstad og Jørgen Samuelsen Fane.
Familien skal være opphavet til Fanitullen.
Supertram

Supertram eller Stagecoach Supertram er trikkenettverket i Sheffield i Storbritannia. Det består av 3 linjer, 48 holdeplasser og 29 km med spor. Systemet er en blanding av gatetrikk, bybane og tidligere jernbanestrekninger. Nettverket drives av Stagecoach Group som driver vognene og South Yorkshire Passenger Transport Executive som eier infrastrukturen.
På engelsk brukes betegnelsen Supertram(s) også om bybane(vogner) mer generelt.

Vogner

Supertram nettverket har 25 trikker av typen Siemens-Duewag Supertram som ble bygget fra 1992. Trikkene er i en trevognskonfigurasjon og har plass til 243 passasjerer (88 sitteplasser og 155 ståplasser).

Supertram(s) utenom Sheffield

Supertram er også foreslått i Leeds, og Sheffields Supertram er foreslått forlenget til Rotherham. På engelsk brukes supertrams av og til synonymt med bybaner (Light rapid transit systems) eller bybanevogner, og også Blackpools nye, tyskbygde trikker er kalt supertrams. .
HC Bolzano

L'Hockey Club Bolzano (tysk Hockey Club Bozen) er en italiensk ishockeyklubb som kommer fra byen Bolzano, Sør-Tyrol.

Historie

Det er det mest suksessfulle laget i historien til den italienske ishockeyligaen, med 18 mesterskap.
John R. Hodge

Andre verdenskrig

Ved begynnelsen av andre verdenskrig var Hodge del av staben til VII korps. Han ble utnevnt til brigadegeneral og startet sin stridskarriere i general Joseph Lawton Collins sin stab under slaget om Guadalcanal. Deretter deltok han i slaget om Bougainville (1943–1944). Han ble forfremmet til generalmajor under slaget om Filippinene i 1944. I 1945 tjenestegjorde han på Okinawa der han ble forfremmet til generalløytnant i august og fikk kommandoen over XXIV korps i Tiende armé.

Koreakrigen

Fra 1945 til 1948 var Hodge militærguvernør i Sør-Korea under United States Army Military Government in Korea (USAMGIK). Han ble beordret til Korea av general Douglas MacArthur, og gikk i land i Incheon 9. september 1945. Kan var kommandanten som mottok de japanske styrkene i Korea sør for den 38. breddegrad sin overgivelse.
Etter sin tjeneste i Korea returnerte han til Fort Bragg i Nord-Carolina for å ta kommandoen over V korps som han hadde mellom 1948 og 1950.  Etter utbruddet av Koreakrigen i 1950 ble han utnevnt til general i Tredje armé med base i USA.
Han ble forfremmet til general 5. juli 1952 og hans siste beordring var Chief of Army Field Services mellom 1952 og 1953. General Hodge ble pensjonist 30. juni 1953. Han døde i Washington D.C. i 1963.
Alf Landon

Familiebakgrunn og yrkeskarrière

Alf Landon ble født i Pennsylvania, men vokste opp i Marietta i Ohio. Han flyttet til Kansas sammen med resten av familien da han var 17 år gammel. Etter eksamen ved University of Kansas i 1908 gjorde han karrière i bankvesenet. I 1912 gikk han inn i den voksende oljeindustrien. Under den første verdenskrig var Landon i United States Army som løytnant i kjemisk krigføring. I 1929 hadde oljevirksomheten i Kansas gjort ham til millionær. Alf Landons datter, Nancy Kassebaum, er tidligere senator for Kansas og gift med Howard Baker.

Politisk karrière

Ved valget i 1912 støttet Landon Theodore Roosevelt og Det progressive parti. I 1922 var Landon sekretær for Kansas' guvernør, og ble kjent som leder for de liberale republikanerne i delstaten. Han ble valgt til formann for Kansas republikanske parti i 1928, og ledet republikanernes vellykkede president- og guvernørvalgkamp i Kansas det året. Landon ble valgt til guvernør i Kansas under den store depresjonen i 1932. Han ble gjenvalgt i 1934, og ble den eneste republikanske guvernøren i USA som ble gjenvalgt det året. Han fikk et godt rykte på seg for å ha balansert delstatens budsjetter, og for å ha senket skattene. Landon er ofte beskrevet som en økonomisk konservativ som samtidig mente at det offentlige hadde et signifikant ansvar for sosiale forhold. Han støttet deler av President Franklin D. Roosevelts New Deal, men var motstander av fagforeninger.
Han ble valgt til republikanernes presidentkandidat ved partiets landsmøte i 1936, med Roosevelts fremtidige marineminister Frank Knox som visepresidentkandidat. Landon viste seg å være en ineffektiv kandidat som sjelden reiste. De fleste angrepene mot Roosevelt ble utarbeidet av republikanske tilhengere, ikke Landon selv. I de to månedene etter å ha blitt nominert, drev ikke Landon valgkamp overhodet. Spaltist Westbrook Pegler skrev følgende i tidsskriftet Time den 31. august 1936:
«Det ser ut til å være noe mystisk rundt forsvinningen av Alfred M. Landon fra Topeka i Kansas. […] Byrået for savnede personer har sendt rundt en plakat med et bilde av Hr. Landon, og andre kjennetegn. Om noen har informasjon om hvor han kan befinne seg, bes melde seg direkte til Republikanernes nasjonale valgkampkomité.»
Valgresultatet skulle vise seg å være entydig: Selv om Landon fikk nesten 17 millioner stemmer, og fikk støtte fra stjernen Jesse Owens, tapte han med mer enn 10 millioner stemmer mot Roosevelt. Han tapte hjemstaten Kansas, og vant kun i Maine og Vermont. Landon fikk dermed åtte valgmannsstemmer, mot Roosevelts 523. Roosevelts vant dermed i det største valgskredet siden valget i 1820.
Det er meg han har vært hos

Handling

Li og Hans er arbeidskamerater på et reklamebyrå. Til tross for at Hans er gift innleder de et forhold. Li håper at Hans skal fortelle alt til sin hustru og forlate henne for Li. Hans har vanskelig for å bestemme seg ....